«Top Model»-deltaker (34) død av brystkreft
Det er kilder nær den tidligere modellen som forteller TMZ at Strauss døde tirsdag formiddag på et sykehus for døende og uhelbredelig syke, etter at tilstanden forverret seg mandag kveld. Hun skal ha vært bevisstløs noen dager før det. Ifølge CNN er dødsfallet også bekreftet på den offisielle innsamlingssiden for Strauss på GoFundMe . Der står det: «I dag mistet vi vår engel fra jorden. Hun er tilbake i åndeverdenen hun kom fra, og vi vet hun våker over oss alle.» I en uttalelse til TMZ, sier familie og venner: «Den ene velsignelsen i dette er at vi fikk vist henne hvor mye vi elsket henne før hun døde. Hun gå så mange mennesker så mye glede.» Strauss deltok i «America’s Next Top Model» sesong 8 i 2007, med Tyra Banks som programleder i modelljakten. Jael var med fram til episode 9, og kom på sjetteplass i konkurransen. Hun delte selv diagnosen i en Facebook-oppdatering 4. oktober. «Jeg hadde tenkt å skrive noe langt, men noen av dere fortjener å vite. 2. oktober fikk jeg diagnosen brystkreft i stadium IV. Den har spredd seg agressivt gjennom kroppen og er uhelbredelig. Med behandling kan jeg kanskje forlenge livet mitt lenger enn de «få månedene» legene sa jeg hadde igjen. Jeg vil ikke dø. Jeg trenger nok et mirakel som det jeg fikk i 2013.» I 2012 stilte Strauss på TV-programmet «Dr. Phil», der hun snakket om sine problemer med avhengighet. I august i år delte hun på Instagram at hun feriet fem år med edruelighet. 5. oktober oppdaterer hun at diagnosens fulle navn var «rapidly progressive metastatic inflammatory breast cancer», og i november ble det startet en GoFundMe-innsamling for behandlingen hennes. Den har samlet inn 18.000 dollar. En ikke navngitt nær venn sier til Fox News : «Jeg vil bare dele at Jael levde et rikt liv og elsket alle hun møtte betingelsesløst. Hun var en venn for alle og hjalp hundrevis av mennesker med å kvitte seg med avhengighet.» Strauss’ siste oppdatering på Facebook var 22. november. Da skrev hun: «Første natt på hospice. Så mange ting jeg aldri visste om livet. Eller døden. Så mange ting.» Jaslene Gonzales, som vant «America’s Next Top Model» sesongen Jael var med, hyllet henne på Twitter. «Folkens, jeg hørte om Jael Strauss’ bortgang i dag, og det gjør meg så trist. Jeg skulle ønske jeg kunne møtt henne en siste gang. Hun gikk gjennom mye. Vi vet ikke hvorfor, men hun var sannelig en av de sterkeste jeg kjenner. Mine bønner går til henne og familien hennes.»
Jael Strauss, som var med i sesong 8 av den populære realityserien, skal ha dødd på hospice tirsdag, etter å ha fått en brystkreftdiagnose i oktober.